Константин Величков
XLIII. Кога от своето уединенье…

chitanka.info

Кога от своето уединенье

съгледам всред обширното море,

под бляска чудний на лучи засмени

кораб вълните бързо да поре,

със сълзи благославям на очите

онез, които носи в тайнствен път.

Кой знае на колцина там гърдите

кат мен за милий родний край тъжат!

Каква струя от радост тям в сърцата

сега от необятний шир се лей!

О, дайте ми родината ми свята!

Омразата несносно ми тегней;

не мест, не злоба иска мен душата:

за сладки сълзи, за любов жадней.

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.